Imtella' Diċembru 13, 2021 Rapport: Adrian Spiteri Attività tal-Malta Command World War II Living History Group fil-Forti Sant' Anġlu reġgħet tat il-ħajja lil storja ta' missjoni sigrieta li kienet ibbażata f'Malta waqt it-tieni gwerra dinjija. Il-missjoni sigrieta kienet dik tal-unit sigriet magħruf bħala 'combined operations pilotage parties,' li kien jiġbor intelliġenza dwar il-postijiet li tkun se ssir invażjoni fihom. Kienu jitilqu minn Malta b'kenura u jaqdfu sa żewġ mili 'l barra mill-kosta ta' Sqallija fi gruppi ta' tnejn. L-aħħar żewġ mili kienu jaħgmluhom bl-għawm qabel jaslu fuq l-art tal-għadu fi Sqallija fit-Tieni Gwerra Dinjija. L-għan tal-missjoni ta' dawn is-suldati kienet li jiġbru tagħrif dwar il-bajjiet li fihom kellhom jinżlu t-truppi Ingliżi waqt Operation Husky, li permezz tagħha saret l-invażjoni ta' Sqallija fis-sajf tal-1943. Permezz tar-riċerka li għamel Kurt Degabriele, li huwa membru tal- Malta Command World War II Living History Group, huwa qiegħed jagħqqad ukoll kollezzjoni ta' armi u apparat li kienu jintużaw f'din l-operazzjoni li kienet relatata ma' Malta. "Għax dawn in-nies intbagħtu għall-ewwel darba wara li ġew iffurmati biex jibdew jifunzjonaw minn Malta fl-1943, mela l-importanza tagħha kienet, li barra li kienet sigrieta u damet ħafna żmien ma' ħarġet għall-pubbliku, illum aħna f'dan l-avveniment qed nerġgħu nagħtu ħajja lil dawn il-ġrajjiet li saru minn dawn in-nies," qal is-Sur Degabriele. B'dedikazzjoni kbira il-membri tal-grupp bnew mill-ġdid il-mudell tal-kenura li kienu jużaw il-combined operations pilotage parties. "Sibna waħda oriġinali, kejjilniha sal-inqas dettall, u permezz ta' ħafna ritratti wasalna biex bdejna x-xogħol fl-injam, fil-fraxxnu, imbagħad ksejna bid-drapp, kollox esperimentali, għax per eżempju l-'pattern' tad-drapp ma kellniex," fisser Andreas Paul Muscat. Il-President tal-grupp, Colin Micallef, qal li għal dawn il-15-il sena l-grupp ilu jorganizza diversi attivitajiet li fihom jagħtu l-ħajja x-xogħol taż-żewġ reġimenti Maltin; ir-Royal Malta Artilery u l-Kings Own Malta regiment. "Nagħmlu wkoll ir-Royal Air Force, 185 Squadron, għax kellu l-mottiv. Nagħmlu wkoll ir-Royal Navy u l-LRDG Long Range Desert Group u l-First Battalion border regiment, li kellhom x'jaqsmu mal-border reġiment fi Sqallija." Bl-aħħar riċerka dwar il-unit sigriet 'combined operations pilotage parties' il-grupp kompla jespandi l-portafoll tiegħu, b'attenzjoni kbira għal kull dettall storiku tat-tieni Gwerra Dinjija f'Malta.